
A. Daumani tn 13a katastriüksuse

sihtotstarbe määramine
1. Asjaolud ja menetluse käik
Narva Linnavalitsus pöördus Maa-ameti poole taotlusega, anda munitsipaalomandisse Narva linnas asuv  A. Daumani tn 13a  katastriüksus (katastritununnus  51101:001:1536,  pindala ca 1787 m2, väljavõte Maa-ameti kaardiserverist lisatud) A. Daumani tn 11 maaüksusel asuva lasteaia territooriumi teenindamiseks, kuna lasteaial puudub täielikult lasteaeda teenindavale transpordile teenindav liiklusala ja parkla.

Maa-amet teatas oma 16.09.2020 kirjaga nr 6-8/20/12725-2 (dok.registri nr 8781/1-12.3), et A. Daumani tn 13a katastriüksus ei ole riigile tema ülesannete täitmiseks vajalik ja lähtuvalt Vabariigi Valitsuse 02.06.2006 määruse nr 133 „Maa munitsipaalomandisse andmise kord” § 8³ lõikest 1 on otstarbekas anda nimetatud katastriüksus kohaliku elu korraldamiseks kohaliku omavalitsuse omandisse.
A. Daumani tn 13a krundile on AS NESTKO TRADING (rg-kood 10855665, kustutatud 01.10.2012.a) esitatud 11.08.2008.a maa ostueesõigusega erastamiseks avaldus, mille kohta   Narva Linnavalitsuse 12.08.2015.a korraldusega nr 907-k "A. Daumani tn 13a maa ostueesõigusega erastamise menetluse lõpetamine" on seoses maa ostueesõigusega erastamise õiguslike aluste puudumisega erastamise menetlus lõpetatud.
Teistelt isikutelt, kes sooviksid omandada A. Daumani tn 13a maaüksust tagastamise või ostueesõigusega erastamise korras, taotlused puuduvad.  
Maaüksus on hoonestamata, ehitisregistris andmed puuduvad, praegu kasutatakse haljasalana, põllu- või metsamajanduslik potentsiaal puudub.
Lähtudes Maa-ameti kirjast tuleb Narva Linnavalitsusel määrata munitsipaalomandisse andmise menetluse jätkamiseks kõnealusele krundile maakasutuse sihtotstarve maakatastriseaduses sätestatud nõuete kohaselt.
2. Õiguslikud alused

2.1
Maareformi seaduse § 28 lõike 3 kohaselt maa, mille munitsipaalomandisse andmist kohaliku omavalitsuse üksus käesolevas seaduses sätestatud tähtajaks ei taotlenud, antakse munitsipaalomandisse, kui maa ei kuulu käesoleva seaduse alusel tagastamisele, erastamisele või riigi omandisse jätmisele.

2.2
Maakatastriseaduse § 20 lõike 7 kohaselt maareformi läbiviimisel tuleb katastriüksusele määrata ehitise kasutusotstarbest, tegelikust maakasutusest või detailplaneeringust tulenev sihtotstarve. Kui maaüksusel ei ole ehitist ja puudub põllu- või metsamajanduslik potentsiaal, tuleb maaüksusele määrata sihtotstarbeta maa sihtotstarve.
3. Otsus
Määrata A. Daumani tn 13a maaüksusele (katastritununnus  51101:001:1536,  pindala ca 1787 m2) katastriüksuse sihtotstarbeks sihtotstarbeta maa (012; S).
4. Rakendussätted
4.1  Korraldus jõustub teatavakstegemisest;

4.2 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebus Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

